
[bookmark: TextBodyBegin]Az Európai Parlament,
–	tekintettel a Tibetről és Kínáról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Hszi Csin-ping vezetése alatt a kínai hatóságok egyre elnyomóbbá váltak; mivel a tibeti emberi jogi helyzet tovább romlik; mivel az emberi jogok, a demokrácia és a jogállamiság tiszteletben tartásának az EU Kínával fenntartott kapcsolatai középpontjában kell állnia;
B.	mivel Tulku Hungkar Dordzse, köztiszteletben álló tibeti buddhista vallási vezető és humanitárius személyiség 2025. március 28-án gyanús körülmények között elhunyt vietnámi fogva tartása alatt, miután a vietnámi és kínai hatóságok letartóztatták; mivel beszámolók szerint holttestét a családja beleegyezése nélkül hamvasztották el, ami komoly aggályokat vet fel;
C.	mivel a tibeti buddhisták, akik a kínai hatóságok rendszeres célpontjai, és akik ellen erőszakos eltüntetéseket és fizikai bántalmazást követnek el, a legnagyobb vallási csoportot képviselik a kínai politikai foglyok között;
D.	mivel hiteles jelentések szerint a kínai hatóságok széles körű nyomást gyakorolnak a rinpocsékra – beleértve az erőszakos kihallgatásokat és a kínaiak által kinevezett pancsen láma támogatásának kikényszerítésére irányuló kísérleteket – abból a célból, hogy igazodjanak a Kínai Kommunista Párt narratívájához;
1.	határozottan elítéli a Kínai Népköztársaságban alkalmazott elnyomó asszimilációs politikákat és azt, hogy e politikák – amelyek célja a sajátos tibeti vallási és kulturális hagyományok és örökség felszámolása – sértik az egyetemes emberi jogokat, különösen Tibetben; felszólít az állam és a vallás egyértelmű elkülönítésére Kínában;
2.	határozottan ellenzi a kínai kormány minden arra irányuló kísérletét, hogy beavatkozzon a tibeti buddhista szellemi vezetők, köztük a dalai láma kiválasztásába;
3.	mély aggodalmának és fájdalmának ad hangot Tulku Hungkar Dordzse gyanús halála miatt, és őszinte részvétét fejezi ki Tulku Hungkar Dordzse családjának, kolostorának és követőinek;
4.	határozottan elítéli a tibeti vallási és kulturális vezetők folyamatos üldözését és a kínai hatóságok által gyakorolt határokon átnyúló elnyomást, beleértve a gyermekek kulturális és nyelvi asszimilációját az állami bentlakásos iskolákban, ami szélesebb körű erőszakos asszimilációs politikát tükröz; felszólít a Kínai Népköztársasággal kötött kiadatási szerződések felfüggesztésére;
5.	felszólít Tulku Hungkar Dordzse halálának azonnali, független, pártatlan és átlátható kivizsgálására, nemzetközi felügyelet mellett, a bizonyítékokhoz és tanúkhoz való hozzáféréssel, valamint földi maradványainak azonnali hazaküldésére;
6.	követeli, hogy a jogsértésekért felelős személyeket a nemzetközi emberi jogi normák és jog alapján vonják felelősségre; követeli, hogy az EU szabjon ki szankciókat a tibeti emberi jogi jogsértésekért felelős tisztviselőkre és szervezetekre;
7.	sürgeti a Kínai Népköztársaságot, hogy tartsa be a nemzetközi jog szerinti kötelezettségeit, és hagyjon fel a vallási és etnikai kisebbségekkel szembeni minden megkülönböztetéssel, tegye lehetővé a békés vallásgyakorlást, és engedje szabadon az összes vallási és politikai foglyot, beleértve a valódi pancsen lámát és Ilham Tohtit is;
8.	sürgeti az EU-t és a tagállamokat, hogy vessék fel ezt az ügyet a Kínai Népköztársasággal és Vietnámmal folytatott két- és többoldalú párbeszédek során, és követeljék az emberi jogok tibeti megsértésének elszámoltatását; kitart amellett, hogy vessék fel más vallási kisebbségek, például a hszincsiangi ujgurok elnyomásának kérdését is;
9.	utasítja elnökét, hogy továbbítsa ezt az állásfoglalást az EU különleges képviselőjének, a Kínai Népköztársaság és Vietnám kormányának, az ENSZ emberi jogi főbiztosának és a Központi Tibeti Adminisztrációnak.

